“ไทย” กลับจากตปท.ติดเชื้อ “โควิด” 5 ราย ดันป่วยสะสม 3,190 ราย
“ไทย” กลับจากตปท.ติดเชื้อ “โควิด” 5 ราย ดันป่วยสะสม 3,190 ราย
5 ก.ค. 2563

ศูนย์บริหารสถานการณ์โควิด-19 (ศบค.) รายงานสถานการณ์การแพร่ระบาดของไวรัสโควิด-19 ในประเทศวันนี้ พบผู้ป่วยยืนยันติดเชื้อรายใหม่ 5 ราย ซึ่งเป็นผู้ที่เดินทางกลับจากต่างประเทศที่พักอยู่ใน State Quarantine ส่วนในประเทศไม่พบผู้ติดเชื้อรายใหม่ต่อเนื่อง 41 วัน
ขณะที่ผู้ป่วยยืนยันสะสมล่าสุดอยู่ที่ 3,190 ราย เป็นผู้ติดเชื้อในประเทศ 2,444 ราย และผู้ป่วยใน State Quarantine จำนวน 253 ราย โดยวันนี้มีผู้ป่วยรักษาหายเพิ่ม 5 ราย ทำให้จำนวนผู้ป่วยรักษาหายแล้วอยู่ที่ 3,071 ราย ขณะที่ไม่มีผู้เสียชีวิตเพิ่ม โดยยอดผู้เสียชีวิตสะสมอยู่เท่าเดิมที่ 58 ราย
สำหรับรายละเอียดผู้ป่วยยืนยันติดเชื้อรายใหม่ทั้ง 5 รายดังกล่าว เป็นผู้ที่เดินทางมาจากต่างประเทศ และเข้า State Quarantine โดยมาจากอินเดีย 1 ราย เป็นหญิงไทยอายุ 42 ปี อาชีพพนักงานนวด มาถึงไทยวันที่ 23 มิ.ย. เข้าพักใน State Quarantine ที่กรุงเทพฯ และตรวจหาเชื้อในวันที่ 3 ก.ค. ตรวจพบเชื้อ แต่ไม่มีอาการ
มาจากคูเวต 2 ราย เป็นชายไทยอายุ 42 ปี และ 57 ปี อาชีพรับจ้าง เดินทางมาถึงไทยวันที่ 29 มิ.ย. เข้าพักใน State Quarantine ที่กรุงเทพฯ และตรวจหาเชื้อในวันที่ 3 ก.ค. ผลตรวจพบเชื้อ แต่ทั้งหมดไม่มีอาการ
มาจากสหรัฐอเมริกา 1 ราย เป็นนักศึกษาหญิงไทย อายุ 17 ปี เดินทางมาถึงไทยวันที่ 29 มิ.ย. เข้าพักใน State Quarantine ที่กรุงเทพฯ และตรวจหาเชื้อในวันที่ 3 ก.ค. ผลตรวจพบเชื้อ แต่ไม่มีอาการ
มาจากญี่ปุ่น 1 ราย เป็นชายไทย อายุ 38 ปี อาชีพพนักงานบริษัท เดินทางมาถึงไทยวันที่ 30 มิ.ย. เข้าพักใน State Quarantine ที่กรุงเทพฯ และตรวจหาเชื้อในวันที่ 2 ก.ค. ผลตรวจพบเชื้อ แต่ไม่มีอาการ